Storgata 13 (Moss)

Storgata er en av de eldste gatene i Moss og strekker seg fra jernbanestasjonen til Amfisenteret. Nummer 13 ble først oppført på 1700-tallet og har gjennom tiden blitt brukt som både gård og kino. I nyere tid er det pubkjeden The Old Irish Pub som holder til i bygget.

Historie

Kattepina 
Kattepina er navnet på gården som lå i Storgata 13. Bygget ble først datert så langt tilbake som til 1715, og har siden det hatt flere forskjellige beboere og eiere.

Navnet Kattepina er det ingen som vet sikkert hvor kommer fra, men det finnes et par historier rundt navnet. En forklaring er at en av de første eierne av gården kom fra en plass på Dillingøy, som ble kalt Kattepina. Dette var i 1723, og Kattepina hadde vært navnet på gården siden senest 1715, da Hans Thaulow solgte den, så det er usikkert om dette er den sanne forklaringen på navnet til gården eller ikke. Fra 1791 til 1835 var det Johan Ulrich Rummelhoff som eide huset. Han var matros, og skal ha sittet i fangenskap i England i lang tid under krigen. Det fortelles at han ble straffet med "Katt," som var en slags pisk. Denne historien ligger også litt for sent i tiden til at den kan stemme, så navnet bak gården forblir et mysterium.

Tivoli 
I 1910 ble gården Kattepina revet og bygget opp til å bli Tivoli Kinematograf. Dette ble byens første kino. Den har også blitt brukt som blant annet et øvingslokale for kor og korps og en bystyresal. I 1956 ble kinoen nedlagt, og bygget ble brukt til revyer og forestillinger frem til det ble forlatt på midten av 1990-tallet. I 2004 ble bygget restaurert og bygget ut.

Edvard Munch var en begeistret kinogjenger, og dro ofte på Tivoli kino i Moss. Han bodde på Grimsrød gård på Jeløya fra 1913 til 1916. Munch ble inspirert av filmene og tok med seg dynamikken fra filmspråket inn i noen av maleriene sine fra tiden han bodde i Moss, som Arbeidere på hjemvei og I hundegården. Han kjøpte alltid to billetter til filmene han skulle se, en til seg selv og en til hunden hans Boy. Boy fungerte som en filmkritiker. Munch sa at når hunden kjedet seg begynte Boy å bjeffe, og da var det på tide å dra.

Andre verdenskrig 
Under andre verdenskrig slet folket med forsyninger. Det var mange i Moss som ikke hadde nok mat. Derfor ble det tidlig i 1942 opprettet en folkerestaurant i kinolokalet i Storgata 13. Målet var å servere 3600 porsjoner hver uke. Hver porsjon kostet én krone.

Adresse 
Storgata 13 har hatt flere adresser siden den først ble oppført. I den første matrikkelen du kan finne den i fra 1765 står den oppført som Storgata 6. I 1767 var adressen Storgata 2 før den ble nummer 6 igjen i 1840. I 1884 gikk det over til Storgata 13, som har stått frem til nå.

Bygget 

I starten, da bygget sto som Kattepina gård, var det et ettetasjes bygg i tre. Det var kjent for sine små grønne vinduer. I 1910 ble gården revet, og det nye bygget som ble bygd hadde to etasjer og var av murstein. Dette har i nyere tid blitt restaurert og bygget ut, men det står fortsatt i murstein.

Beboere 

En tabell over byggets beboere frem til 1900, da Moss kommune kjøpte eiendommen. Disse er funnet fra matrikler og registre over bygninger i Moss.

Referanser 

Byggverk i Moss
Storgata (Moss)